2022.9.6.
HU
Az Európai Unió Hivatalos Lapja
C 342/107 2022. február 16., szerda
Jogi eszköz és további lépések 29. felhívja a Bizottságot, hogy mivel a játékok biztonságáról szóló irányelv de facto rendeletként működik, fontolja meg, hogy annak felülvizsgálata lehetőséget kínálhat-e arra, hogy azt rendeletté alakítsák át hatékonyságának és eredményességének fokozása, valamint a tagállamok közötti végrehajtási következetlenségek és a piac széttagoltságának elkerülése érdekében; 30. felhívja a Bizottságot annak értékelésére, hogy szükség van-e szélesebb körű módosításokra a jövőbeli felülvizsgálat során, amelyeket részletes hatásvizsgálat támaszt alá annak elemzése céljából, hogy a játékok biztonságáról szóló irányelv jövőbeli felülvizsgálata során be lehetne-e illeszteni a mechanikai és fizikai követelményeket, a rákkeltő, mutagén vagy reprodukciót károsító anyagokat, a nitrózaminokra és a nitrozálható anyagokra vonatkozó határértékeket, valamint az allergén illatanyagokra és a veszélyes vegyi anyagokra vonatkozó címkézési rendelkezéseket, és ha igen, milyen módon, hogy lehetővé tegyék a könnyű és rugalmas módosításokat; 31. aggodalmát fejezi ki amiatt, hogy egyes gyártók úgy kerülik ki a játékok biztonságáról szóló irányelvnek való megfelelést, hogy azt állítják, hogy termékük nem játék, miközben e termékeket egyértelműen játékként használják; kiemeli, hogy a Bizottság útmutató dokumentumai segítenek annak tisztázásában, hogy a termék játék-e vagy sem, valamint a játékok biztonságáról szóló irányelv harmonizált végrehajtásának biztosításához, ami a piacfelügyeleti hatóságok és a gazdasági szereplők javát egyaránt szolgálja; hangsúlyozza azonban, hogy még mindig léteznek olyan termékek, amelyek a „szürke zónába” tartoznak, és ezért felhívja a Bizottságot, hogy a játékok biztonságáról szóló irányelv jövőbeli felülvizsgálata során tisztázza e problémát a játékok fogalommeghatározásának keretében; hangsúlyozza, hogy e célból nyílt és konstruktív párbeszédre van szükség az érdekelt felekkel; 32. kiemeli a játékok fontos szerepét a gyermekek fejlődésében és készségfejlesztésében, valamint az új feladatok ellátásához nyújtott pedagógiai támogatást, valamint a készségek nagyon fiatal kortól kezdődő fejlesztését és elsajátítását; felhívja a Bizottságot, hogy vizsgálja felül a játékokról szóló irányelvet oly módon, hogy figyelembe veszi a játékok biztonságának javítását, ugyanakkor pedig csökkenti a gyártók terheit és adminisztratív és jogi költségeit annak érdekében, hogy biztosított legyen az ahhoz elvezető pálya, hogy az Európai Unióban minden gyermek számára biztonságos és megfizethető játékok álljanak rendelkezésre; 33. úgy véli, hogy a fogyasztóknak és az értékláncok szereplőinek információkra van szükségük a fenntarthatóbb magatartás ösztönzése érdekében; felhívja ezért a Bizottságot, hogy a hatásvizsgálatban elemezze, hogy a játékok tartóssága és javíthatósága befolyásolhatja-e a biztonságukat, és ha ez a hatás bizonyított, elemezze, hogy arányos és nem korlátozó módon lehetne-e jobb tájékoztatást adni a játékok tartósságáról és javíthatóságáról a címkézési rendelkezésekben; e tekintetben úgy véli, hogy innovatív és digitális megoldásokat lehetne használni arra, hogy ezeket az információkat a fogyasztók rendelkezésére bocsássák, biztosítva, hogy a biztonsági információk egyértelműen azonosíthatók legyenek, elkerülve ugyanakkor a vállalatokra nehezedő túlzott terheket, és minimalizálva a csomagolóanyagokat; 34. úgy véli, hogy a figyelmeztetések és a biztonsági információk fontosak a fogyasztók számára; megjegyzi, hogy a további címkézési követelményeket minimális szinten kell tartani, elkerülve ezzel, hogy azok elvonják a figyelmet a biztonsági információkról; felhívja a Bizottságot, hogy értékelje azt a lehetőséget, hogy a megfelelőségre vonatkozó információkat, amelyek nem a végső fogyasztónak szólnak, elektronikusan tüntessék fel;
Adatok 35. felhívja a figyelmet arra, hogy a játékok által okozott balesetekre vonatkozó következetes uniós szintű statisztikák hiánya megnehezíti a játékok biztonságáról szóló irányelv által biztosított védelem szintjének számszerű értékelését és az információk biztosítását a játékokra irányuló szabványosítási munkához; úgy véli, hogy a nem megfelelő szintű uniós szintű koordináció és finanszírozás a következetes adatok hiányának alapvető oka, és felhívja a Bizottságot, hogy egy jövőbeli felülvizsgálat során foglalkozzon ezzel; felhívja a Bizottságot, hogy vizsgálja meg egy olyan páneurópai baleseti és sérülési adatbázis létrehozásának lehetőségét, amely a játékokra vonatkozó külön résszel rendelkezik, nyilvános, felhasználóbarát és a hatóságok, a fogyasztók és a gyártók számára hozzáférhető, és amely lehetővé teszi a veszélyes játékok – köztük az online értékesített játékok – miatt bekövetkező balesetekre és sérülésekre vonatkozó információk bevezetését és gyűjtését; úgy véli továbbá, hogy egy további lehetőség az lenne, ha olyan mutatókat és adatokat használnának, mint például a piacfelügyeleti információs és kommunikációs rendszer, a Safety Gate, valamint a játékok biztonságáról szóló irányelv hatékonyságának értékelésére irányuló közös fellépések, és felkéri a Bizottságot, hogy vizsgálja meg olyan digitális megoldások létrehozásának lehetőségét, amelyek javíthatják a nyomon követhetőséget az ellátási láncban, és hozzájárulhatnak a játékok magasabb szintű biztonságához;